Peter Tantholdt Hansen

Peter Tantholdt Hansen (født Peter August Tantholdt Hansen; 16. maj 1926 i Måløv (Ballerup Mark) – 28. juli 2010 i Lima, Peru) var en dansk jesuiterpræst og missionær. Søn af kioskforpagter Karl Vilhelm Hansen og Jenny Kristine Olsen.

Uddannelse 
 Klassisk-sproglig studentereksamen, Østre Borgerdyd Gymnasium, 1945
 Juridisk embedseksamen, Københavns Universitet, 1954
 Teologiske studier i Tyskland, senere også i Schweiz og Rom 1953-1966

Livsforløb 
Han spillede på Danmarks håndboldlandshold og basketball-landsholdet gennem hele sin ungdom.

Efter sin juridiske embedseksamen var han en kort overgang lærer ved statsfængslet på Kragskovhede.

Han har været munk i Karteuserordenen i Schweiz.

Han indtrådte i Societa Jesu (Jesuiterordenen) den 17. september 1959 og blev præsteviet i den katolske kirke Sankt Augustins Kirke på Østerbro i København af biskop Hans Ludvig Martensen i 1966.

I 1968 rejste han som missionær til Peru, hvor han i Andesbjergene levede blandt indianere, som var efterkommere af inkaerne. De første år var han på en missionsstation i Amazonas-junglen i den nordlige del af landet, hvor han blev udnævnt til høvding. Han missionerede dog ikke. Han udtalt således: "Vi skal ikke bare komme brasende fra Europa og erstatte én religion med en anden. Alle mennesker har ret til at udtrykke sig over for Vorherre på deres egen måde, med deres egne symboler. Inden vi missionerer er det vores pligt at møde vore ikke-kristne medmennesker med respekt og finde ud af, hvad de tror, og hvilket forhold de har til livet og døden. Ellers ville det være uanstændigt at blande sig i disse menneskers liv." (Fra Jørgen Bjerres bog Verden på højkant). Han sørgede for, at skolebørnene dagligt fik ernæring, ligesom han underviste i sundhedslære, ernæring, læsning og skrivning og oprettede skoler i håndværk og landbrug. Han sørgede også for at skaffe flere ressourcer til de forskellige landsbyer, bl.a strøm og elektricitet.

I de seneste år bosatte han sig i landsbyen Urcos (som ligger en times kørsel fra Cuzco, inkaernes gamle hovedstad). Hans "sogn" var et område på størrelse med Sjælland og med bjerge op til 5.000 meters højde, og med en forholdsvis lang rejsetid til de nærmeste landsbyer. Han boede oftest i landsbyen Quico Grande beliggende i 5.000 meters højde.

Peter Tantholdt Hansen blev kremeret i Lima og hans aske bragt til Cusco, hvor de jordiske rester er sat i krypten i Jesuiternes kirke 'Iglesia La Compañía de Jesús' i Cusco, som et minde om hans arbejde i området.

Litteratur 
 Juridisk stat. 23. udgave. 1965. Side 181.
 Lundberg, Knud (1990): Et liv i leg. Side 18-23. 
 Katic, Stefan (1991): Vor Jord er ingen ventesal. Kristeligt dagblad. 1991-02-18 (25 år som præst i Peru)
 Bjerre, Jørgen (1997): Verden på højkant. 
 Bjerre, Jørgen (2002): Det er vores egen skyld hvis verden kører skævt. Interview med Peter Tantholdt Hansen. Jyllands-posten. 2002-12-26.
 Tantholdt Hansen, Peter (2008): Kære Venner i Sankt Vincentgrupperne. Nyhedsbreve. Sommer 2008. http://www.vincentgrupperne.dk/peru.htm 
 Kluge, Knud (2010a): Nekrolog: Troen trænger til hjerte. http://www.katolsk.dk/1739/?tx_ttnews%5Btt_news%5D=472&tx_ttnews%5BbackPid%5D=2482&cHash=498aca6fba 
 Nekrolog. Kristeligt dagblad. 2010-07-31.
 Sjursen, Jann (2010). Mindeord. Horsens folkeblad. 2010-08-05.
 Bjerre, Jørgen (2010): Ved jesuiterpræst og missionær Peter Tantholdt Hansens død i Lima, Peru. Kristeligt dagblad. 2010-08-05.
 Kluge, Knud (2010b): Mindeord. Politiken. 2010-08-14.
 Padre Peter Tantholdt-Hansen fan klub. https://www.facebook.com/group.php?v=wall&gid=335889846196

Noter

Eksterne henvisninger 
 WEB-site "Hans passion" Peter Tantholdt Hansens liv i ord, billeder, film, TV, radio og artikler
 Dokumentarfilm "14 vielser og 80 barnedåb" – ABCFilm, Danida, Undervisningsministeriet, DR og Den vestdanske Filmpulje.

Præster fra Danmark
Håndboldspillere fra Danmark
Basketballspillere fra Danmark
Missionærer fra Danmark